b'\n_START_ARTICLE_\nLadislav IV. Ogrski\n_START_SECTION_\nOtro\xc5\xa1tvo (1262-1272)\n_START_PARAGRAPH_\nLadislav je bil najstarej\xc5\xa1i sin \xc5\xa0tefana V. in njegove \xc5\xbeene Elizabete Kumanske. Elizabeta je bila h\xc4\x8derka poglavarja Kumanov, ki so priselili na Ogrsko. Bila je poganka in se je pred poroko s \xc5\xa0tefanom pokristjanila._NEWLINE_Spori med Ladislavovim o\xc4\x8detom in starim o\xc4\x8detom so leta 1264 prerasli v dr\xc5\xbeavljansko vojno. B\xc3\xa9lova vojska pod poveljstvom njegove sestre Ane je osvojila grad S\xc3\xa1rospatak, v katerem sta bivala Ladislav in njegova mati, in ju zaprla. Ladislav je bil sprva zaprt v gradu Tur\xc3\xb3c, dva meseca kasneje pa so ga poslali na dvor B\xc3\xa9lovega zeta, krakovskega vojvode  Boleslava V. Srame\xc5\xbeljivega. Po sklenitvi miru marca 1265 so Ladislava osvobodili in vrnili o\xc4\x8detu._NEWLINE_Ladislavov o\xc4\x8de je septembra 1269 sklenil zavezni\xc5\xa1tvo s sicilskim kraljem Karlom I. An\xc5\xbeujskim in skladno s pogodbo svojega sedem let starega sina zaro\xc4\x8dil z deset let staro Karlovo h\xc4\x8derko Elizabeto. Otroka sta se leta 1270 poro\xc4\x8dila. _NEWLINE_B\xc3\xa9la IV. je 3. maja 1270 umrl. Nasledil ga ja Ladislavov o\xc4\x8de. Novi monarh ni mogel utrditi svoje oblasti. B\xc3\xa9lova najbli\xc5\xbeja svetovalca, vojvodinja Ana in palatin Henrik K\xc5\x91szegi, sta zapustila dr\xc5\xbeavo in iskala pomo\xc4\x8d pri Aninem zetu, \xc4\x8de\xc5\xa1kem kralju Otokarju II.  P\xc5\x99emyslu. Proti \xc5\xa0tefanu V. se je obrnil tudi slavonski ban Joahim Gutkeled in poleti 1272 ugrabil Ladislava. Zadr\xc5\xbeaval ga je v trdnjavi v Koprivnici. Zgodovinar P\xc3\xa1l Engel domneva, da je nameraval prisiliti \xc5\xa0tefana V., da bi Ogrsko razdelil s sinom Ladislavom. \xc5\xa0tefan je oblegal Koprivnico, vendar je ni uspel zavzeti.  Kmalu zatem je smrtno zbolel in 6. avgusta 1272 umrl.\n_START_SECTION_\nMladoletnost (1272-1277)\n_START_PARAGRAPH_\nJoachim Gutkeled se je takoj, ko je izvedel za \xc5\xa0tefanovo smrt, odpravil v Sz\xc3\xa9kesfeh\xc3\xa9rv\xc3\xa1r, da bi organiziral Ladislavovo kronanje. Pridru\xc5\xbeila se mu je Ladislavova mati, kar je razka\xc4\x8dilo \xc5\xa0tefanove prista\xc5\xa1e, ki so jo obto\xc5\xbeili, da je rovarila proti svojemu mo\xc5\xbeu. \xc5\xa0tefanov glavni zakladnik Egyed Monoszl\xc3\xb3 je za\xc4\x8del oblegati njeno pala\xc4\x8do v Sz\xc3\xa9kesfeh\xc3\xa9rv\xc3\xa1ruju, vendar so ga Gutkeledovi zavezniki pregnali. Pobegnil je v Pressburg (sedaj Bratislava, Slova\xc5\xa1ka), ga zasedel in predal Otokarju II. _NEWLINE_Nad\xc5\xa1kof Filip Esztergomski je okrog 3. septembra 1272 v Sz\xc3\xa9kesfeh\xc3\xa9rv\xc3\xa1rju Ladislava kronal za ogrskega kralja. Desetletni kralj je teoreti\xc4\x8dno vladal pod regentstvom svoje matere, v resnici pa so kraljestvo upravljale skupine  baronov s svojimi prista\xc5\xa1i. Novembra istega leta so se  s \xc4\x8ce\xc5\xa1ke vrnili Henrik  K\xc5\x91szegi in njegovi prista\xc5\xa1i in ubili Ladislavovega bratranca B\xc3\xa9lo Ma\xc4\x8dvanskega. Njegove obse\xc5\xbene posesti ob ju\xc5\xbeni meji kraljestva so si razdelili K\xc5\x91szegi in njegovi zavezniki. Aprila 1273 sta na Ogrsko vdrli avstrijska in moravska vojska, da bi se ma\xc5\xa1\xc4\x8devali za ogrske vdore v Avstrijo in Moravsko. Napadalci so zasedli Gy\xc5\x91r in Szombathely in oplenili zahodne ogrske pokrajine. Obe trdnjavi  je mesec kasneje osvobodil Joachim Gutkeled, potem pa je  jeseni Ogrsko napadel Otokar II. in osvojil veliko trdnjav, vklju\xc4\x8dno z Gy\xc5\x91rom in Sopronom._NEWLINE_Peter Cs\xc3\xa1k in njegovi zavezniki so odstranili z oblasti Joahima Gutkeleda in Henrika K\xc5\x91szegija, potem pa sta Gutkeled in K\xc5\x91szegi junija 1274 zajela Ladislava in njegovo mater. Peter Cs\xc3\xa1k ju je osvobodil, Gutkeled in K\xc5\x91szegi pa sta aretirala Ladislavovega mlaj\xc5\xa1ega brata Andreja in ga odpeljala v Slavonijo. V Andrejevem  imenu sta zahtevala Slavonijo, toda Peter Cs\xc3\xa1k je konec septembra v bitki pri  Polg\xc3\xa1rdiju  porazil njuno zdru\xc5\xbeeno vojsko. K\xc5\x91szegi je v bitki padel. Peter Cs\xc3\xa1k in Ladislav sta se zatem odpravila na pohod proti K\xc5\x91szegijevemu sinu. _NEWLINE_Proti koncu leta 1274 sta novi nem\xc5\xa1ki kralj Rudolf I. Habsbur\xc5\xa1ki  in Ladislav sklenila zavezni\xc5\xa1tvo proti \xc4\x8de\xc5\xa1kemu kralju Otokarju II._NEWLINE_Ladislav je nato ve\xc4\x8dkrat resno zbolel, vendar je ozdravel. Njegovo ozdravitev so imeli za \xc4\x8dude\xc5\xbe njegove pobo\xc5\xbene tete Margarete, ki je pripomogel njeni kanonizaciji leta 1275. \xc5\xa0e istega leta je izbruhnila nova dr\xc5\xbeavljanska vojna med Joahimom Gutkeledom in Petrom Cs\xc3\xa1kom. Ladislav je bil v njej na Cs\xc3\xa1kovi strani. Gutkeledu je kljub temu uspelo odstraniti z oblasti svoje nasprotnike in okrog 21. junija 1276 v Budimu organizirati skup\xc5\xa1\xc4\x8dino baronov in plemi\xc4\x8dev._NEWLINE_Ladislav je izkoristil vojno med Rudolfom I. in Otokarjem II, in jeseni napadel Avstrijo. Sopron je kmalu sprejel njegovo oblast in Otokar II. mu je obljubil, da mu bo vrnil vsa mesta v zahodni Ogrski, ki jih je okupiral. Leta 1277 se je na Ogrskem  kljub temu za\xc4\x8del nov konflikt: transilvanski Sasi so zasedli in opusto\xc5\xa1ili Gyulafeh\xc3\xa9rv\xc3\xa1r  (sedaj Alba Iulia, Romunija), v katerem je bil sede\xc5\xbe transilvanskega \xc5\xa1kofa. V Slavoniji so se isto\xc4\x8dasno  Baboni\xc4\x87i.\n_START_SECTION_\nPrva leta polnoletnosti (1272\xe2\x80\x931277)\n_START_PARAGRAPH_\nJoahim Gutkeled je med spopadi z  Baboni\xc4\x87i aprila 1277 umrl. Mesec dni kasneje je skup\xc5\xa1\xc4\x8dina prelatov, baronov, plemi\xc4\x8dev in Kumanov Ladislava razglasila za polnoletnega. Petnajstletnemu kralju so predali vse kraljeve posesti, da bi lahko  na vse mogo\xc4\x8de na\xc4\x8dine ponovno vzpostavil notranji mir. Ladislav je najprej  napadel Ivana  K\xc5\x91szegija v Transdanubiji, vendar ga ni uspel premagati. _NEWLINE_Ko je kraljeva vojska zasedla trdnjavo Adorj\xc3\xa1n (zdaj Adrian, Romunija), ki je bila v posesti upornega Nikolaja Geregyeja, je Ladislav zgodaj spomladi 1278 sklical \xc2\xbbgeneralno skup\xc5\xa1\xc4\x8dino\xc2\xab\xc2\xa0sedmih  grofij ob reki Tisi.  Na skup\xc5\xa1\xc4\x8dini so oba  uporna lokalna plemi\xc4\x8da  obsodili na smrt.   K\xc5\x91szegi je poskusil proti Ladislavu na\xc5\xa1\xc4\x8duvati  Andreja III. Bene\xc4\x8dana, bratranca Ladislavovega o\xc4\x8deta.  Andrej je za svoje usluge zahteval Slavonijo, vendar se je moral brez uspeha vrniti v Benetke.    _NEWLINE_Ladislav se je 11. novembra 1277 v  Hainburgu na Donavi sestal z Rudolfom I. Nem\xc5\xa1kim in potrdil njuno zavezni\xc5\xa1tvo proti Otokarju II. \xc4\x8ce\xc5\xa1kemu. Naslednje leto se je s svojo vojsko pridru\xc5\xbeil Rudolfu v napadu na Otokarja in odigral pomembno vlogo v Rudolfovi zmagi v bitki na Moravskem polju 26. avgusta 1278. Otokar je v bitki padel. Po bitki se je Rudolf I. Ladislavu zahvalil za \xc2\xbbpomo\xc4\x8d, s katero je ponovno pridobil celo Avstrijo in \xc5\xa0tajersko\xc2\xab.\n_START_SECTION_\nKumansko vpra\xc5\xa1anje (1278\xe2\x80\x931285)\n_START_PARAGRAPH_\nPape\xc5\xbe Nikolaj III. je 22. septembra 1278 na Ogrsko poslal svojega legata, fermskega \xc5\xa1kofa Filipa, da bi Ladislavu pomagal vzpostaviti trdno oblast. Filip je pri\xc5\xa1el na Ogrsko na za\xc4\x8detku leta 1279. Ladislav je z njegovo pomo\xc4\x8djo s K\xc5\x91szegijem sklenil mir._NEWLINE_\xc5\xa0kof je kmalu ugotovil,  da je ve\xc4\x8dina Kumanov na Ogrskem \xc5\xa1e vedno poganov. Od kumanskih poglavarjev je dobil sve\xc4\x8dano obljubo, da bodo opustili svoje poganske obi\xc4\x8daje, od mladega kralja pa prisego, da  bo obljube kumanskih poglavarjev udejanil. Na skup\xc5\xa1\xc4\x8dini v T\xc3\xa9t\xc3\xa9nyju so sprejeli zakone, ki so v skladu s \xc5\xa1kofovimi zahtevami predpisali, da morajo Kumani zapustiti  svoje \xc5\xa1otore in se preseliti v stalna bivali\xc5\xa1\xc4\x8da. Kumani se teh zakonov niso dr\xc5\xbeali, Ladislav, na pol Kuman, pa jih v to ni silil. \xc5\xa0kof Filip ga je zato oktobra 1279 izob\xc4\x8dil in Ogrsko postavil pod interdikt. Ladislav se je pridru\xc5\xbeil Kumanom in pozval Sveti sede\xc5\xbe, da prekli\xc4\x8de njegovo izob\xc4\x8denje, kar je pape\xc5\xbe zavrnil. _NEWLINE_Kumani so na Ladislavov ukaz na za\xc4\x8detku  januarja 1280 ujeli Filipa Fermskega in ga aretirali, ogrski palatin Finta Aba pa je zato ujel Ladislava in ga predal transilvanskemu vojvodi Rolandu Borsi. \xc5\xa0kofa in kralja so po   manj kot dveh mesecih ujetni\xc5\xa1tva osvobodili. Ladislav se je moral znova zaobljubiti, da bo prisilil Kumane k spo\xc5\xa1tovanju zakonov. Mnogo Kumanov se  \xc5\xa1kofovim zahtevam ni uklonilo in se odlo\xc4\x8dilo, da zapusti Ogrsko. Ladislav jih je spremjal vse do Szal\xc3\xa1nkem\xc3\xa9na (sedaj Stari Slankamen, Srbija), vendar jih ni moge odvrniti od odhoda preko meje._NEWLINE_Ladislav se je  nato  odpravil na pohod proti Abi in spomladi 1281 zasegel njegove gradove.  Po pisanju v  Avstrijski rimani kroniki je \xc5\xa1kof Filip Fermski pribli\xc5\xbeno takrat zapustil Ogrsko in izjavil, da se tja ne bo vrnil \xc2\xbbniti na zahtevo svetega o\xc4\x8deta\xc2\xab. _NEWLINE_Ju\xc5\xbene ogrske pokrajine je leta 1282 napadla kumanska vojska. Ilustrirana kronika pi\xc5\xa1e, da je Ladislav \xc2\xbbkot hrabri Jozuet od\xc5\xa1el (proti Kumanom), da bi se boril za svoje ljudstvo in kraljestvo\xc2\xab. Pri jezeru H\xc3\xb3d blizu H\xc3\xb3dmez\xc5\x91v\xc3\xa1s\xc3\xa1rhelyja je premagal napadalce._NEWLINE_Konec leta 1282 je za\xc4\x8del oblegati K\xc5\x91szegijev  grad  Borosty\xc3\xa1nk\xc5\x91 (sedaj Bernstein im Burgenland, Avstrija).  K\xc5\x91szegi se je uspe\xc5\xa1no upiral in kralja prisilil, da se je na za\xc4\x8detku leta 1283 umaknil. Kasneje se je z njim celo  spravil in bil \xc5\xa1e pred 6. julijem imenovan za palatina. Ladislav je zapustil svojo \xc5\xbeeno Izabelo in se \xc5\xa1e pred koncem leta preselil h Kumanom.\n_START_SECTION_\nZadnja leta vladanja (1285-1290)\n_START_PARAGRAPH_\nJanuarja 1285 so Ogrsko napadli Mongoli iz Zlate horde pod poveljstvom kanov Talabuge in Nogaja.  Po pisanju Ilustrirane kronike so \xc2\xbbpovzro\xc4\x8dili stra\xc5\xa1no opusto\xc5\xa1enje po celi dr\xc5\xbeavi vzhodno od Donave\xc2\xab. Ve\xc4\x8d lokalnih vojsk, med njimi vojska v Reg\xc3\xa9cu, se jim je uspe\xc5\xa1no uprlo. Mongoli so se po dveh mesecih posto\xc5\xa1enja  umaknili._NEWLINE_Ladislav je zaradi naklonjenosti do Kumanov  postal zelo nepriljubljen. \xc5\xa0tevilni podlo\xc5\xbeniki so ga obto\xc5\xbeili, da je prav on izzval napad  Mongolov. Ladislav je v resnici zaposlil mnogo mongolskih vojnih ujetnikov (ny\xc3\xb6g\xc3\xa9r) za zatiranje upora v Szepess\xc3\xa9gu septembra 1285. Izbral je kumanski \xc5\xbeivljenjski slog, vklju\xc4\x8dno z obla\xc4\x8dili in pri\xc4\x8desko, in za prile\xc5\xbenico vzel kumansko dekle. Esztergomski  nad\xc5\xa1kof Lodomer  je izjavil, da \xc2\xbbLadislav ne\xc4\x8distuje s svojo izbrano prile\xc5\xbenico Ajduo, ki je strupen gad\xc2\xab._NEWLINE_Ladislav je septembra 1286 zaprl svojo \xc5\xbeeno in vse njene dohodke podelil svoji prile\xc5\xbenici. Septembra naslednjega leta je nad\xc5\xa1kof Lodomer osvobodil kraljico Izabelo in sklical prelate, barone in plemi\xc4\x8de na skup\xc5\xa1\xc4\x8dino v Budimu, na kateri so Ladislava izob\xc4\x8dili. Besni kralj je po Lodomerjevem pisanju izjavil, da bo \xc2\xbbza\xc4\x8del z esztergomskim nad\xc5\xa1kofom in njegovimi pomo\xc5\xbenimi \xc5\xa1kofi in nato s pomo\xc4\x8djo tatarskih sabelj uni\xc4\x8dil vse do Rima\xc2\xab._NEWLINE_Baroni so januarja 1288 v Szepess\xc3\xa9gu ujeli Ladislava in ga prisilili na podpis pogodbe s \xc5\xa1kofom Lodomerjem. \xc5\xa0kof je preklical Ladislavovo izob\xc4\x8denje pod pogojem, da bo \xc5\xbeivel skladno s kr\xc5\xa1\xc4\x8dansko moralo. Ladislav je svojo obljubo prelomil. Ugrabil je svojo sestro Elizabeto, opatinjo dominikanskega samostana Bla\xc5\xbeene Device Marije na Zaj\xc4\x8djem otoku v Budimpe\xc5\xa1ti, in jo \xc2\xbbdal v zakon \xc4\x8de\xc5\xa1kemu aristokratu Zavisu Falkensteinskenu\xc2\xab. Po pisanju nad\xc5\xa1kofa Lodomerja je ob tem izjavil: \xc2\xbb\xc4\x8ce bi imel petnajst ali \xc5\xa1e ve\xc4\x8d sester v prav toliko samostanih, bi jih ugrabil in jih zakonito ali nezakonito poro\xc4\x8dil, da bi preko njih dobil skupino podpornikov, ki bi me podprla pri uveljavljanju moje volje\xc2\xab._NEWLINE_Zadnjih deset let \xc5\xbeivljenja je pre\xc5\xbeivel v pohajkovanju po dr\xc5\xbeavi. Centralna ogrska oblast je izgubila svojo mo\xc4\x8d, ker so v kraljestvu neodvisno od kralja  zavladali baroni in prelati. Ivan K\xc5\x91szegi in njegovi bratje, na primer, so za\xc4\x8deli vojno proti avstrijskemu vojvodi Albertu I., v katero  Ladislav  ni posegel, \xc4\x8deprav so Avstrijci zasedli najmanj trideset trnjav ob zahodni meji kraljestva._NEWLINE_K\xc5\x91szegiji so ogrsko krono ponudili Andreju Bene\xc4\x8danu, ki je na za\xc4\x8detku leta 1290 pri\xc5\xa1el na Ogrsko. Eden od njihovih nasprotnikov ga je ujel in predal vojvodi Albertu. Pape\xc5\xbe Nikolaj III. je celo na\xc4\x8drtoval kri\xc5\xbearski pohod proti Ladislavu, venda so Ladislava pred tem v gradu K\xc3\xb6r\xc3\xb6sszeg (sedaj Cheresig, Romunija) 10. julija 1210 umorili  trije kumanski morilci. Njegove morilce so ujeli in usmrtili._NEWLINE_Pape\xc5\xbe Nikolaj IV. je po njegovi smrti ukazal preiskavo, da bi ugotovil \xc2\xbbali je kralj umrl kot katoli\xc5\xa1ki kristjan\xc2\xab. Rezultati preiskave niso znani. Chronicon Budense   pi\xc5\xa1e, da je bil Ladislav pokopan v stolnici v  Csan\xc3\xa1du (zdaj Cenad,  Romunija).<ref name=ref60><ref name=ref66> Njegov naslednik Andrej Bene\xc4\x8dan in pape\xc5\xbe Benedikt VIII. sta Ladislava naslavljala s \xc2\xbbslavnega spomina\xc2\xab.'